**17.8. A Gottlieb család**

**17.8.1. Gottlieb Mózes és Frank Mária**

A 19. század végén – a 20. század elején tűnt fel Simontornyán a Gottlieb[[1]](#footnote-1) név, és több évtizeden keresztül fényesen csengett. A város lakói a Friedek után rögtön őket említették, s hozzátették, hogy tisztességes, jóságos kereskedő emberek voltak. Tragédiájukat sokan megkönnyezték.

A család Pálfáról származott. A legrégibb jegyzett ős, Gottlieb Lajos pálfai mészáros mester volt.[[2]](#footnote-2) Az ő fia Móricz/Mózes[[3]](#footnote-3) kocsmárosként majd önálló fűszerkereskedőként élt. 1811-ben született, s 1831. augusztus 26-án kötött házasságot Frank Máriával.[[4]](#footnote-4) Az 1848. évi összeíráskor a Pálfán született, s kocsmáros mesterséggel foglalkozó Gottlieb Mózes magatartását jónak találták. Felesége Frank Mária az összeíráskor 21 éves volt, s már megszületett Ábrahám (3 éves) és Lázár (féléves) fiuk. Ezután még öt gyermeknek adtak életet.

* 1851-ben Dávid, aki Gottlieb Bertát vette feleségül
* 1853-ban Teréz, aki 1974. május 29-én lépett frigyre Bluch Mór hajós kalmárral
* 1858-ban Salamon, aki a simontornyai Frommer Bertával kötött házasságot 1886. június 14-én, és ügyvédként dolgozott Dunaföldváron
* 1872. április 2-án Fanni
* 1860. augusztus 8-án Jeschajak Sándor,[[5]](#footnote-5) aki megteremtette a Gottlieb család gazdasági alapját és elismertségét, a ***„Gottlieb Sándor és fiai”*** kereskedést. Önálló fűszerkereskedőként kezdte meg működését, és az Erzsébet tér 42. számú házában lakott feleségével, a Simontornyán 1873. jan. 20-án született Friedmann Júliával.

Gottlieb Mózes 1890. június 12-én, életének 79 évében hunyt el, felesége, Frank Mária 1892. szeptember 19-én követte párját, 65 éves korában. Síremlékük a simontornyai temetőben található.

**17.8.2. Gottlieb Sándor és családja**

A 31 éves Gottlieb Sándor és a 18 éves Friedmann Júlia 1891. augusztus 26-án esküdtek egymásnak örök hűséget. Gottlieb Sándor nem sokkal előtte kapta meg ipar-igazolványát.[[6]](#footnote-6)

Ez Simontornya község területére, vegyeskereskedésre vonatkozott, és 1891. január 10-i dátummal látták el. A vegyeskereskedés jelleg jól megmutatkozott a ***„só, liszt,… fűszer… kereskedés és sörraktár”***[[7]](#footnote-7) feliratot viselő céges papíron is, ahol a tételek között szerepelt vasfazék, -lábas, -tepsi stb. is. Ezekkel látta el a Gróf Styrum Lymburg Menházat.

Egy 1914-es számla arról tanúskodik, hogy folytonosan bővítette profilját, asztali tűzhelyet is árult.

Valamilyen csoda folytán fennmaradt egy eredeti csomagoló zacskó a cégre vonatkozó mindenféle tájékoztatással, mely így szól: ***„ M. kir. Lőpor, marhasó és dohány nagy áruda”***.

Amikor e-mail-en elküldtem a zacskó képét az Ausztráliában élő unokának, a következőket válaszolta rá: ***„Egész hihetetlen, hogy egy ilyen papírzacskó így át tudjon élni vagy 80 évet. Szerintem ez még 1930 előtt lehetett, hiszen Gottlieb Sándor 1924-ben halt meg pár nappal a nővérem, Márta születése után.”*** [[8]](#footnote-8)

1913-ban 2600 koronáért megvásárolták a ***„simontornyai 1481 számu telekjegyzőkönyvben A. I. 2. sor 1177/c és 3. sor 1336/c hrszám alatt felvett ingatlanságot.”***[[9]](#footnote-9) Minden bizonnyal ezzel későbbi üzletének alapjait teremtette meg. 1917. augusztus 17-én megkapta a fegyver- és lőpor-árusítási engedélyt is: ***„… ennek az engedélyokiratnak alapján részére az illető kincstári raktárból havonként 20 kg … lőpor kiszolgáltatása iránt a szükséges intézkedéseket egyidejűleg megtettem”***[[10]](#footnote-10) – írta a Magyar királyi belügyminisztérium.

1920-ban komoly beruházásba kezdhetett, mert 350.000.- Korona értékű jelzáloghitelt vett fel a Simontornyai Takarékpénztártól. A tanú Friedmann Ármin és Sipos Gyula volt. A jelzáloghitel alapján összesen hat ingatlannal rendelkeztek.[[11]](#footnote-11) Igen merész vállalkozás lehetett ez akkoriban is. Igen sokat kockáztattak, de mint a későbbiekben kiderül, sikerrel jártak.

Fennmaradt néhány számla, mely a Gottlieb Sándor vezette üzlet címére szólt. Ezeken többek között az alábbi áruk szerepeltek: arany hab, bors, szegfűbors, Rákóczy keserűvíz, korpa, liszt, ajtónyomó, szekrény szegletvas, horgonylemez, angol lópatkószeg, kerek székülés, tengelyvégtok, tengelypersely, egy nyílású tűzhelylemez, tűzhelykeret, bikaorrkarika csavarzárral, szárnyas hintótengely, acélbogrács kengyellel, szabad. lópatkó, kocsirugó acél, ágyvasalás, égetett vassodrony, kávé-pótlék, porcelán mozsár, ónozott mosóüst, ónozott szemétlapát stb.[[12]](#footnote-12)

Gottlieb Sándor mindezek mellett hosszú éveken át ellátta a Simontornyai Izraelita Hitközség alelnöki tisztét is.

Időközben megszülettek gyermekeik:

* 1892-ben Margit
* 1893-ban Imre
* 1901-ben Pál

Alig váltak felnőtté a gyermekek, Gottlieb Sándor 1924. febr. 2-án szívszélhűdés következtében elhunyt.

1926-ban az özvegyen maradt Gottlieb Sándorné is jelezte, hogy Beszédes Ferenc út 65. szám alatti lakásába villanyvilágítást szeretne bevezettetni.[[13]](#footnote-13) Ezzel csatlakozott a község azon lakóihoz, akik hozzájárultak az áramszolgáltatás kiépítéséhez.

Gyermekeik:

* Margit 1892. június 17-én született. Fried Imre bőrgyártulajdonoshoz ment férjhez, róla a Fried család történeténél és a holokauszt áldozatainál szólok bővebben.
* Gottlieb Imre 1893. augusztus 23-án született. Családjával együtt átszenvedte a fasizmus minden borzalmát. Életükről a holokauszt áldozatai között írok.
* Pál 1901. szeptember 13-án született. Nevét 1917-ben Györe névre magyarosította. (Gottlieb) Györe Pál útlevélkérelmét megőrizte a megyei levéltár. Eszerint Németországban Charlottenburg városában járt főiskolára, s kérvényét 1921. október 30-án nyújtotta be. Az útlevél-lap személyleírást is tartalmazott, s a következők olvashatók benne:

***„termete: alacsony***

***arca: hosszas***

***haja: szőke***

***szakálla: borotvált***

***bajusza: nincs***

***szeme: sárga***

***szája: rendes***

***orra: rendes***

***különös ismertető jele: ballábára sántit”***[[14]](#footnote-14)

Természetesen községi bizonyítvány is kellett az útlevél elnyeréséhez. Petres Pál bíró és Bereczk István főjegyző erkölcsi és politikai tekintetben kifogástalannak ítélte a 20 éves fiatalembert. A főszolgabíró ezek után természetesen az útlevél megadását véleményezte, vagyis támogatta. Györe Pál fiatalemberként kb. 25 éves korában hunyt el.

Gottlieb Sándor 1924. február 2-án hunyt el, sírja közvetlenül a temető bejárata mellett baloldalon található.

**17.8.3. Gottlieb Ernő és Liebeherr Erzsébet**

A levéltári iratok alapján élt Simontornyán egy Gottlieb Ernő nevű szatócs is, aki Gottlieb Dávid és Gottlieb Berta házasságából született 1888-ban. Az adatok alapján Gottlieb Imre unokatestvére lehetett. Felesége, Liebeherr Erzsébet ágostai hitű evangélikus volt, aki minden bizonnyal Németországból származott. Gottlieb Ernő fiatalon, 34 évesen 1922. január 31-én hunyt el gyomorfekélyben.

Erzsébet asszony 1922. február 16-án folyamodott útlevélkérés ügyében az alispán úrhoz. Ebből kiderül, hogy szüleihez Berlinbe szándékozott utazni, s nemcsak családi, hanem anyagi ügyek miatt is. ***„Utitársként magammal viszem 6 éves gyermekemet.”*** [[15]](#footnote-15) –írta a kérőlapra. A személyleírás alapján özv. Gottlieb Ernőné termete közepes, arca hosszas, haja gesztenyebarna, szeme szürke, szája-orra rendes volt, s nem rendelkezett semmilyen különös ismertetőjellel. Miután erkölcsi és politikai tekintetben nem merült fel ellene kifogás, a kiutazási engedélyt megkapta. Lehet, hogy szüleinél is maradt, mert a későbbiekben semmi rá vonatkozó adatot nem találtam.

**3.2. Kereskedők, iparosok és családtagjaik (II. kötet)**

**3.2.1. Gottlieb Imre és családja**

Gottlieb Imre 1893. augusztus 23-án született. Őseiről a Gottlieb család című fejezetben már szóltam. Részt vett az I. világháborúban. Az alábbi képeslapot, mely Gottlieb Imrét, mint fiatal katonát ábrázolja 1914. október 18-án adták fel Szabadkán. A képeslap hátulján a következők olvashatók:

***„Kedves Pali***

***Mikor öltözöl te is ilyenbe? Ha mehetsz, ahova kéredzkedsz gyere ide jó dolgod lesz mellettem. Üdvözöl Imre”***A címzett Berger Pál 27 éves újonc volt.

A képhez fia, Endre a következőket fűzte: ***„A képen Édesapám látható (karpaszományos) Szabadkára hívták be az első világháború kezdetén. Az olasz fronton szolgált, és számos kitüntetéssel szerelt le főhadnagyként.”***[[16]](#footnote-16)

Gottlieb Imre végigharcolta a háborút a K. u. K. 86. Báró Steininger gyalogezredében és jogosult volt a Károly-csapatkereszt, a kisezüst és a nagyezüst vitézségi érem viselésére. ***„Ez a kép akkor készült, amikor apámat Horthy Miklós kormányzó századossá léptette elő (persze mint tartalékost) azt követően, hogy felkérésre (mivel számos kitüntetéssel szerelt le az első v.h. után) önként részt vett egy kb. 3 hónapos nyári hadgyakorlaton Pécsen. Az évre, amelyen ez történt nem emlékszem biztosan, talán 1932-34-ben volt. A kitüntetéseire csak részben emlékszem. Károly-csapatkereszt, Kisezüst és Nagyezüst vitézségi érem stb. A számos magas kitüntetés miatt az összes „zsidótörvény” jogfosztásai alól mentességet élvezett. Csak a németek bevonulása után lett jogfosztott.”*** [[17]](#footnote-17)

A megyei levéltár megőrzött egy olyan 1911. november 1-én keletkezett dokumentumot, amelyben Gottlieb Imre könyvelő foglalkozású, s amelyben egy 9 mm-es Flaubert puska tartásához kért engedélyt. Lénárt János bíró és Bereczk István főjegyző a fegyvertartási igazolvány kiadását javasolta, így a főszolgabíró is az alábbi megjegyzéssel küldte tovább az alispánnak: ***„Az engedély megadása ellen akadály nem forog fenn.”*** [[18]](#footnote-18)

Gottlieb Imre 1921. január 8-án vette feleségül Sessler Margitot, aki 1899. március 31-én született a házassági anyakönyv szerint, s 1900. március 31-én az útlevéllap alapján. Édesapja Sessler (Szeszler) József, édesanyja Agulár Mária volt. A házassági tanú szerepét dr. Vas Izor és Fried Imre látta el. A házassági anyakönyvbe bevezetésre került, hogy a ***„férj tüzharcos minőségét a cs. és kir. 86. Báró Steininger gyalogezred parancsnokság által kiállitott igazolvány igazolja.”***[[19]](#footnote-19) Fennmaradt a család több tagjának az útlevél lapja.

Gottlieb Imréné 1922. április 30-án családi és gyógykezelés ügyben kért kiutazási engedély a Szerb-Horvát-Szlovén Királyság területére, Szabadkára. Az itt olvasható személyleírása alapján termete közepes, arca hosszas, haja-szeme fekete, szája-orra rendes volt, s nem rendelkezett különös ismertetőjellel. Természetesen most is véleményezte a helyi elöljáróság az erkölcsi és politikai megbízhatóságát.[[20]](#footnote-20)

Gottlieb Imréné 1925-ös útlevélkérő lapja szüleinek meglátogatására és gyógykezelésre vonatkozott. Vele tartott a 3 éves Endre és az 1 éves Márta nevű gyermeke is. A meglátogatható országok Jugoszlávia, Csehszlovákia, Ausztria és Románia voltak. Ebből az iratcsomóból derül ki, hogy szülei Jugoszláviában laktak. Minden bizonnyal határon kívül rekedtek a trianoni békediktátum miatt. A gyógykezeltetés okát a hosszas influenzás betegségben jelölte meg dr. Vas Izor tb. járásorvos.

Gottlieb Imrének 1922-ben keltezett útlevélkérő lapja szintén Szabadkára szólt. Személyleírása pedig a következőképpen hangzott: termete magas, arca hosszas, haja barna rövidre nyírott, szakálla borotvált, bajusza nyírott, szeme barna, szája-orra rendes, különös ismertetőjele nincs.[[21]](#footnote-21)

1933-ban Gottlieb Anna részére állítottak ki útlevelet. Dr. Vas Izor a 8 éves iskolás gyermeknél szívproblémát érzékelt, ezért Tátralomnicra küldte gyógyüdülésre. A fényképpel ellátott útlevél új adatra is rávilágított. Édesanyja neve itt ***„Szessler Margit”*** és születési helyeként Pancsova került bejegyzésre. A család lakcíme: Simontornya Beszédes F. u. 66. volt. Anna 8 éves korában alacsony termetű, fekete szemű és fekete hajú kisleány volt.

Mint az előzőekből kiderült, Gottlieb Imrének és feleségének három gyermeke született:

* Endre 1922. december 20-án
* Márta 1924. január 31-én
* Anna 1925. október 4-én, Budapesten.

Elemi iskolájukat Simontornyán végezték. Az iskolai anyakönyv alapján mindannyian kitűnő tanulók voltak. Az 1933/34. tanévtől azonban magántanulóként folytatták tanulmányaikat a sárbogárdi elemi iskolában. A vizsgákra Varga Margit tanítónő készítette fel őket. Oka: 1933 nyarán, Hitler uralomra jutása után az rk. elemi népiskola igazgatója közölte a szülőkkel: „Új szelek fújnak”, így a lányokat szeptemberben már nem kívánja felvenni az iskolába. Őszre módosította álláspontját, de a szülők már nem óhajtották igénybe venni a helyi iskola szolgáltatásait.

Gottlieb Imre szorgalmasan dolgozott, s részt vett Simontornya közéletében is.

* 1929-ben a Simontornyai Társaskör alapító tagja
* a Simontornya és Környéke Egészségvédelmi Egyesület pénztárnoka
* 1930-ban a Simontornyai Polgár Lövészegyesületnek választmányi tagja
* feleségével együtt 1936-ban a Simontornyai Vörös-Kereszt Fiókegylet alapító tagja
* 1936-ban az Országos Frontharcos Szövetség simontornyai csoportjának fegyelmi bizottsági elnöke volt
* mindezek mellett ellátta éveken keresztül, a legutolsó percig a Simontornyai Izraelita Hitközség elnöki teendőit is [[22]](#footnote-22)
* természetesen részt vett az I. világháborús emlékmű felavatásán, ill. az azt övező ünnepségen.

Gottlieb Imrét az 1930-as években a legtöbb adót fizetők közé sorolták. Egyrészt jól működtette üzletét, másrészt igazolt tűzharcosi minősítése révén kétszeresen számították a befizetett adóját. Simontornyán a 3. legtöbb adót fizető lakos volt, így virilitása révén a község életébe alanyi jogon beleszólhatott. Az 1939-es kimutatás szerint adóját 2244.06 Pengőben állapították meg. Előtte csak Fried Imre bőrgyárigazgató és Pillich Ferenc gyógyszerész neve szerepelt. Természetesen 1926-ban ők is jelentkeztek -Beszédes Ferenc út 66. házszámmal- a villanyvilágítást bevezetni szándékozók közé.[[23]](#footnote-23)

1936-ban haszonbérleti szerződést kötött a községgel, ami alapján bérbe vette a szénkénegraktár épületét ***„kifejezetten szénkénegraktár céljaira.”*** Minden bizonnyal a növényvédelem, a filoxéra elleni védekezés nem volt megoldott a településen. A megállapodás egy évre szólt, s 40.- Pengőbe került.[[24]](#footnote-24)

Gottlieb Imre segédeket is tartott. Az ő üzletében tanulta ki a kereskedés mesterségét Derr Imre és Horgos Ferenc is. Ott volt segéd Heizler Mihály is mielőtt Borba elvitték. (A visszaemlékező szerint Heizler Mihályt a visszafelé úton agyonlőtték.)

Gottlieb Imrére és családjára szeretettel emlékeznek vissza a simontornyai emberek.

***„Amikor –hajdan volt gyermekkorunkban- Gottlieb bácsiék egyik kirakatába már hetekkel Karácsony előtt beköltözött a Jézuska, számunkra az maga volt a csoda!***

***Mert a kirakatban minden volt. Építőkockák, várak, kisvasút, - szebbnél szebb babák, társasjátékok, mesekönyvek. És persze volt betlehem is, nemcsak papírból, hanem „igazi” apró szereplőkkel. Iskolából hazajövet mindennap arra kanyarodtunk, s negyedórákat ácsorogtunk a kirakat előtt. És - bár nehéz évek voltak ezek szüleink számára is – mindig került valamilyen szép ajándék a Karácsonyfa alá.***

***Az 1944-es év sajnos véget vetett mindezeknek. Gottlieb bácsiék –Gottlieb Imre és felesége- soha nem tértek vissza. Jól emlékszem magas, vállas alakjára, mosolygós arcára, derűs, udvarias szavaira. S az üzletre, ahol talán ruhanemű kivételével minden kapható volt – élelmiszertől és papíráruktól kezdve szerszámokig és kisgépekig. Gottlieb bácsi mindig az üzletben volt, nagyon sokszor maga is beállt a pult mögé. Gottlieb néni mindig a pénztárban dolgozott.***

***Az udvarban nagy fehér komondorok őrizték a rendet, idegeneknek veszélyes lett volna belépni oda. Öcsémet Gottlieb bácsi néha bevitte magával, sőt egyszer még egy kiskutyát is kapott tőle. Kitalálta, minek örülne legjobban. Kedves ember volt, és értett a gyerekek nyelvén is.”*** [[25]](#footnote-25)

Vinczellér Józsefné Kondor Mária még évtizedek múltán is nagy szeretettel beszélt róluk, és nagy indulattal azokról, akik a legtöbbet köszönhettek, s legtöbbel tartoztak Gottlieb Imrének, és ennek ellenére (vagy éppen pont ezért) örültek az elhurcolásuknak.

***„Gottliebék udvarában laktunk mi 8 évig. Apám … árukihordó volt … kétlovas kocsival járt, sráfkocsival vitte … Némedinek, Pincehelynek, Ozorának, Szőlőhegyeknek. Ott laktunk mi a bolt udvarában, rendesen szobakonyhás lakásunk volt. Nagyon sírtunk, mikor megtudtuk, hogy a piactéren szedik össze őket ... Hát mi csak hálával tartozhatunk a Gottlieb úrnak, mert mirajtunk sokat segített. A szomszéd Böske néni … jött át hozzánk mondani, hogy képzeljük el … hogy a Gottlieb Imrét mennyire megverték, mert nem akart a kocsira felszállni. Persze mi elkezdtünk sírni … ha egy karácsony volt, ilyen csomaggal jött apám ki a boltból, mert az a cukortól, a narancsig, a mogyoróig, amit el lehet képzelni, azt nekünk minden évben adott. Irkákat is, aminek hasznát is vettük. Dehogy tudtunk elmenni, hogy nézzük a keservüket … nem érdemelték meg. Éppen így sóhajtoztunk rajtuk,*** (amikor) ***jött … néni. A várhoz tapasztott épületek egyikében laktak, a nyomorúságtól mozogni sem tudtak … hitelre vásároltak, és hónap végén, mikor egy kis pénzhez jutottak, akkor fizettek, ha tudtak. Megállt … néni. Azt mondja: Hát maguk meg miért sírnak? Mondja anyám neki … hogy a Gottlieb urat … megverték, mert nem akart a kocsira felszállni, s hogy szívünkből sajnáljuk. Azt mondta erre, hogy*** (sem)***mit nem néznék, közibük vágatnám. Ezt mondta … néni az anyámnak. Nem voltunk olyan emberek, hogy mi valakire árulkodni tudjunk, de azt mondta az anyám, ha ezek hazakerülnének, akkor a legelső volna, hogy az úrnak elmondaná … Ha ez a Gottlieb olyan sokszor nem adott volna lisztet, kenyeret, nem lett volna*** (mivel) ***4-5 szájat betömni, s képes volt azt mondani az anyámnak, hogy*** (sem)***mit nem néznék, közibük vágatnám. Hálátlanok, arra mondták, aki jót tett velük … A falunak nagyon sokat segítettek.”*** [[26]](#footnote-26)

Sugár György a következőket írta 2000. áprilisában: ***„…Gottlieb Imre tartalékos százados … Mint legnagyobb rangú katona, a március 15-i ünnepségek megnyitója. Extra uniformisában a hozzávaló háborús kitüntetésekkel fogadta Botló csendőr tiszthelyettes tisztelgését, 1938-ig bezárólag. A következő évben már nem lett meghíva. Ha részt vett az ünnepségeken, csak civil ruhában volt lehetséges. Katonaruha viselésétől már az első megkülönböztető törvény eltiltotta.*** (19)***44 május végén a hőgyészi gettóból csendőrök visszaszállították. Hová rejtette a családi ékszereket? Először puskatussal biztatták, majd véresre verték. Ez eredményes volt.”*** [[27]](#footnote-27) A német megszállást követően a Gottlieb család sem mentesült a zsidótörvények hatálya alól a vitézségi érdemérmek ellenére sem. 1944. május 12-én Gottlieb Imrét és feleségét is begyűjtötték és a hőgyészi gettóba vitték. ***„Gottlieb Imrét pofonvágták, pedig magyar királyi tüzérfőhadnagy volt az I. világháborúban.”*** [[28]](#footnote-28) Úgy bántak velük, mint az elvetemült bűnözőkkel, pedig a ***„…simontornyai zsidók közt nem volt börtönviselt egyén, még büntető eljárás sem*** (folyt ellenük)**. *Mindannyian törvénytisztelő honpolgárok voltak…. Simontornyán sem verődött össze egy asszonyhad a gettósítás ellen tiltakozni. Nem feküdte végig háromezer falubelim a szekérhad vonulását, a Malom utcát végtében hosszában. Hat csendőrtől féltek? Lenyelethették volna velük a kakastollat tölténytáskástól a hozzávaló tisztitószerig. Semmi bántódásuk nem esik. És ez vonatkozik vagy 2500 településre.”*** [[29]](#footnote-29)

A hőgyészi gettóban az 51 éves Gottlieb Imre és 45 éves felesége a Fleischmann házban kapott helyet. ***„A … területet drótsövénnyel vonták be, bár szökésüktől félni nem kellett. Nem is volt hová. Úgysem rejtette volna el őket egyetlen kiemelt hazánk fia sem.”*** [[30]](#footnote-30)

1944. június 30-án a hőgyészi csendőrök tőlük is elvettek mindent. A jegyzéken eredetileg ***„Godlik Imréné szül. Szeszler Margit”*** neve volt feltüntetve, később a feleségre vonatkozó bejegyzéseket xxx jelekkel kitörölték. Gottlieb Imrétől az alábbi tárgyakat vették őrizetbe:

***„2007 Pengő 17 fillér***

***Egy drb. Simontornyai takarékpénztári betétkönyv 9 P 87 fillér betéttel***

***Kettő drb karika gyürü***

***Egy drb Ezüst omega felirásu férfi orra szegletes tokkal***

***Egy drb Hosszukás kron nikkel női karora szijjal***

***Egy drb Nagyezüst vitézségi érem”*** [[31]](#footnote-31)

Miután Simontornyán már elveszítették minden vagyonukat, Hőgyészen Gottlieb Imrétől még vitézi múltjának bizonyítékát is elrabolták.

Már a sárga csillag viselésének előírása után sor került a járművek, rádiók, írógépek, fényképezőgépek stb. beszolgáltatására. Gottlieb Imre ekkor egy Waffenrád és egy The Best kerékpárt, valamint egy Hungária márkájú írógépet adott el.

A gettóba való bevonultatás után kb. július közepétől szeptember közepéig készítették az „elhagyott zsidó házak” tárgyainak leltárát. Ha a megmaradt kimutatások nem is teljesek, nagyságrendjükről némi képet kaphatunk.

Tíz csoportba osztották az őrizetbe vett tárgyakat.

1. Minden bizonnyal az arany és ezüst neműek voltak
2. Márkás, értékes porcelánok
3. Valószínűleg értékes bútorok, vagy a már régebben beszolgáltatott járművek, rádiók, gépek
4. Szőnyegek, perzsaszőnyegek
5. Valószínűleg szőrmebundák stb.
6. Fehérneműk, ágyneműk
7. Felsőruhák, bőráruk
8. Valószínűleg lábbelik
9. Nem romlandó élelmiszerek
10. Egyebek, lakás-felszerelési cikkek

A bizonytalanságot az okozza, hogy nem tüntették fel minden esetben a kategóriát. A leltárból, a lefoglalt tárgyak csoportosításából azonban ez a felosztás tűnik a leglogikusabbnak.

A megyei levéltárban őrzött leltár alapján Gottlieb Imrétől a Mussolini utca 33. sz. alatt foglaltak le. Ez azért érdekes, mert Gottlieb Imréék mindig a katolikus templom mögötti házban laktak, ami viselt már Vármegyeház, Posta, Beszédes Ferenc utca, Erzsébet tér, Piac tér és Hitler utca nevet, de Mussolinit soha sem. Minden bizonnyal adminisztrációs hiba csúszhatott a kimutatásba. A Mussolini út 33. sz. alatt egyébként sógora, Fried Imre lakott. Gottlieb Imrére és családjára vonatkozó leltár egész biztosan nagyon hiányos.

* Egyrészt a község legnagyobb üzletének árukészletéről egy szó sem található, holott a legszegényebb szatócsüzletnél (Schwarcz Rudolf kereskedésénél) is 42 tételben sorolja fel az árukat.
* Másrészt csupán 94 tételnyi lakás-felszerelési (egyéb kategóriájú) tárgyat sorol fel, holott a fent említett, s köztudottan nagyon szegény kereskedőnél is 123 tétel rögzíti a mindennap használt eszközöket. Ebbe a bizonyos egyéb csoportba minden belefért. Gottlieb Imréék esetében szó szerint is hegedű tokkal-vonóval, az emlékkönyvtől a vizespoháron át a 11 ágú üvegcsillárig minden.
* A más kategóriákban felvett tételeket is nagyon kevésnek gondolom: 1 perzsaszőnyeg, 11 tétel porcelán, 3 tétel régi ill. értékes arany-ezüst pénz (pl. Szent István 5 pengős), 35 tétel felsőruha. Mást a Gottlieb családnál nem is említettek.

Okaira csak tippelni lehet: eltűntek a leltári papírok, vagy a leltár felvétele előtt kifosztották a házat és az üzletet.

Egy másik, 1944. szeptember 22-i iratból kiderül, hogy a simontornyai elöljáróságtól 2650,20 pengő érkezett be a Pénzügyi letét elnevezésű számlára. ***„Az összeg rendeltetése: 1 ló, 1 sertés, 3 süldő, 5 malac ára Gottlieb Imrétől”*** [[32]](#footnote-32)

Amíg Simontornyán leltározgattak és dobozolgattak, addig Gottlieb Imrével és sorstársaival már rég megérkezett a halálvonat Auschwitzba. Az árvaszéki iratok alapján ***„1944. július 8-án érkeztek. Megérkezése után Gottlieb Imrét baloldalra állították és elpusztították. Gottlieb Imréné lágerbe került, ahol 1944 novemberében ragályos betegségben meghalt.”***[[33]](#footnote-33) Gottlieb Imre halálának idejét a Gyönki Járásbíróság augusztus 15., felesége elhunytát november 15. napjában állapította meg.

Gottlieb Annát a német megszállás után szinte azonnal elfogták: ***„1944. március 20-án a németek bevonulásakor a Keleti p.u.-on … amikor St-ra akart utazni. Kistarcsára internálták, onnan vitték Auschwitzba.”*** [[34]](#footnote-34) Kistarcsán 2-3 hónapot töltött, s a magyarok közül az elsők között került a haláltáborba. (Kistarcsáról indult el az első vonat Auschwitz felé, április 28-án. [[35]](#footnote-35)) Ott először vasúti síneket raktak le. Ezzel a munkával sietni kellett, mert mint ahogy a németek mondták, a jövendő transportok egyenesen a krematórium előtt szállhatnak ki a vagonokból. Később, mikor a rengeteg magyar transzport megérkezett, a Kanada-csoporthoz osztották be. Nekik kellett az elvett holmikat szortírozni, melyet az üres vagonokba rakva vitték a kibombázott német népnek. Szerencséjükre, itt lehetett a kabát és ruha zsebekben különböző ételmaradékokat találni, így nem kellett éhezniük.

Júliusban az egyik kabát ismerősnek tűnt számára, a zsebben talált cetliből pedig megtudta, hogy az édesanyjáé. Egy barátnőjétől -ki tolmács volt a megérkező transportoknál- megtudta, hogy melyik láger melyik barakjában volt az anyja beosztva. Így egyenruhát és nevet cserélve ment egy textilgyárba dolgozni, mely az édesanyja barakjához volt közel. Mély árkokon átugorva az őrök hátamögött sikerült megtalálni a simontornyaiakat. Megismerni nehéz volt, hiszen mindenki kopasz volt, lefogyva és a napsütéstől sebes arccal és testtel. Fő, hogy tudott beszélni vele, és még kis összegyűjtött ételmaradékokat is adhatott neki. Ezt a ruhacserét egy hét után megismételte, de ekkor már nyoma sem volt édesanyjának, és még máig sem tudja, hogy mi történt vele e hét alatt.

A visszavonuló németek innen december elején Bergen Belsenbe vitték. Egy nap kiválasztottak vagy 30 fiatalabb, jobb egészségben levő nőt valami transzportra. Szerencséjére ő is ezek közé került, és így egy lippstadti gyárba dolgozhatott, így nem élte végig a borzalmas utolsó napokat Bergen Belsenbe. Itt német civilekkel voltak együtt, de szigorúan meg volt tiltva, hogy egymáshoz egy szót is szóljanak. Mikor az amerikaiak már nagyon közel voltak, a gyárat -mely repülőgépekhez csinált alkatrészeket- le kellet zárni. Ekkor egy civil tanácsolta, hogyha visznek benneteket vissza gyalog egy lágerba, szökjetek meg, így még lesz reményetek életben maradni. Valóban hárman meg is szöktek egy éjjel, amikor az erdőkben kellett volna aludniuk. A többiekről soha többet nem hallottak.

Pár napos bujdoklás után bementek egy faluba, ahol a németek szívesen segítettek, mert azt hitték hogy önkéntes magyarok voltak, kik jöttek a németeknek segíteni. Egy héten belül az amerikaiak megszállták a falut, és ekkor a tetovált karjukkal bizonyították be, hogy ők valóban a fasizmus áldozatai voltak. Innen egy belga katona segíségével sikerült Németországot elhagyni, és mint egy cselédlány, egy francia gyároshoz menni Brüsszelbe. Majd 4 év után sikerült bevándorlási engedélyt kapni Ausztráliába, miután egy távoli nagynéni kezességet vállalt érte. 1949. decemberében már Sydney-be érkezett. Ott alapított családot. [[36]](#footnote-36)

Gottlieb Márta 1943-ban csak azért kezdhette meg egyetemi tanulmányait, mert amellett, hogy kitűnő tanuló volt, „kivételezett”-nek számított édesapja világháborús kitüntetései miatt. A német megszállás után nem tanulhatott tovább, így a kelenföldi bolgárkertészetnél vállalt munkát. 1944 októberében sokadmagával gyalog hajszolták végig a Dunántúlon, hogy az osztrák határon Nickelsdorfnál bevagonírozzák és kényszermunkára vigyék Németországba. Előbb Dachau hírhedt koncentrációs táborába, majd Rawensbrückbe, egy másik táborba került. Itt egy válogató bizottság több fiatal lánnyal együtt vasgyári munkára alkalmasnak minősítette, és Berlinbe szállíttatta őket. Egy lebombázott gyárépület volt a szállásuk. Innen naponta hajnali sötétben csaholó farkaskutyák és SS-legények kíséretében gyalog mentek a Spandaui Acélműbe, ahol napi 12 órát dolgoztak.

Mikor Berlin körül szorult az ostromgyűrű, a halottakat és a csont és bőrre lesoványodott lányokat egy teherautóra pakolták és az őrök kíséretében egy közeli koncentrációs táborba, Sachsenhausenba vitték, hogy ott tőlük, a bűnjelektől megszabaduljanak. Szerencsére a tábor addigra szinte teljesen kiürült, az őrség a foglyokat magukkal hurcolva, eszeveszetten menekült nyugat felé. A teherautót kísérő SS urak és hölgyek is jobbnak látták velük együtt elmenekülni, a teherautón hagyva szállítmányukat: a halottakat és a hullajelölteket. Másnap, 1945. április 23-án reggel a Vörös Hadsereg szabadította fel a tábort. Az első földet érő ejtőernyős katona sírva fakadt, amikor az emberi roncsokat meglátta. Hazatérte után folytatta egyetemi tanulmányait, majd férjhez ment. Két leánya és egy fia született. Életét családján túl a tanításnak és a tudományos munkának szentelte. Szakterülete a matematika tudománya volt. Megjelent könyvei: Sorok, függvénysorok, Számológépek programozása, Számítógépek programozása, Vektoranalízis, Matematika I/5. - Többváltozós függvények analízise s egyéb matematika tankönyvek társszerzője. Csatár Györgyné 2012. május19-én hunyt el - 88 éves korában.

A Budapesti Műszaki és Gazdaságtudományi Egyetem Villamosmérnöki és Informatikai Kar Tanácsa 2012. máj. 22-i ülésén emlékezett meg Dr. Csatár Györgynéről, aki az Eötvös Loránd Tudományegyetemen szerzett matematika-fizika szakos diplomát. 1957 óta tanított a Villamosmérnökkari Matematika Tanszéken, valamint meghatározó szerepet játszott a BME idegennyelvű képzésében. Diákjai nem csak tudásáért tisztelték, hanem emberségéért, segítőkészségéért is nagyon szerették Márta tanárnőt. Az alábbi felvételt is ők őrizték meg egy több mint fél évszázaddal ezelőtti évfolyamkirándulásukról, ahova elkísérte őket.[[37]](#footnote-37)

Gottlieb Endre sorsa a munkaszolgálat volt. Először Hódmezővásárhelyen vett részt egy formai, alaki kiképzésen, majd marhavagonokban Szerbiába szállították társaival együtt, ahol bunkerépítés volt a feladatuk. Ezután Újvidékre vezényelték őket, hogy 2-3 méter mély, 10-12 m hosszú és 4 m széles gödröket, tankcsapdákat ássanak. Onnan Cegléd melletti erdőbe egy Csemö nevű lőszerraktárba került. Karácsonyra ugyan hazaengedték, de táviratot kapott, hogy vissza kell mennie. Újra bevagonírozták és Tiszaborkútra szállították. Ott ruszin zsidó házakban kaptak elhelyezést, feladatuk pedig az volt, hogy az I. világháború óta nem járt hadi útvonalat felújítsák. Kiirtották a növényzetet, kiszélesítették az utakat, sziklafalakat robbantottak le a tankok közlekedése miatt. Aztán a Tisza túlsó oldalán egészen a Tatár-hágóig aknakutakat ástak, s robbanóanyagot raktak bele. A táborban nagy volt a zsúfoltság, emiatt fertőző májgyulladás ütötte fel a fejét, ami miatt sokan besárgultak, belázasodtak. Közöttük volt Gottlieb Endre is, aki a munkácsi kórházba került. Ott főként német sebesülteket ápoltak, de Gottlieb Endre kb. 3 hétig ott maradhatott. Tolmácsolása révén hozzájutott jónéhány szőlőcukor injekcióhoz is, ami nagyban segítette lábra állását. Azután visszakerült a munkaszolgálatos csapathoz. A lerobbantott sziklákat makadám kővé alakították, majd a Tatár-hágóig gerenda-utat építettek. Kern utászezredes embertelenül hajtotta őket, így éjjel-nappal dolgoztak. Azután gyorsított menetben a Kárpátokon túlra vonultak, ahol hidat építettek a visszavonuló német csapatok számára. Az oroszok előretörése miatt a frontvonal is megmozdult, így visszaparancsolták őket a Kárpátok gerincére, s a Tatár-hágó két oldalán ástak tankcsapdákat. Minél jobban hallották a dübörgést (az oroszok előrenyomulását), annál lassabban dolgoztak. Huszton érte őket a Horthy-proklamáció, de nem sokáig örülhettek, mert egy óra múlva már bemondták a nyilasok hatalomátvételét is. Egy hódmezővásárhelyi tartalékos százados azt javasolta, hogy maradjanak együtt, s ez így is történt.

Máramarosszigeten egy élelmiszerraktárra bukkantak, amiben tonnaszámra állt az édesség. A Csapon keresztül visszavonuló seregekkel kellett volna nekik is haladni. Ráadásul azok elmondták, hogy elvonulásuk után fel fogják robbantani a vasutat. Másnap szándékosan 2 órával később ébresztették a századparancsnokot, mert nem akartak együtt masírozni a visszavonulókkal. Egy mozdony és egy kocsi maradt nekik is, de az elvonulók valóban felrobbantották a síneket, így csak gyalogos kötelékben mehettek tovább. Hetyén egyszercsak azt vették észre, hogy eltűntek a keretlegényeik, s ők szabadon elindulhattak hazafelé.

Gottlieb Endre és társa időközben a századossal összebarátkoztak, s együtt (hárman) bementek egy parasztházhoz. A gazda elvitte őket a nádasba. Este értük ment, megvacsoráztatta őket, s az istállóban megaludhattak. Másnap indultak tovább. Beregszászon az oroszok foglyokat gyűjtöttek. Ők is látták, hogyan kísérik be magyar katonákat, de velük együtt válogatás nélkül a munkaszolgálatosokat is. Ezért a nyomdában csináltattak orosz nyelvű igazolást, hogy ők munkaszolgálatosok, s ezzel akartak feljutni Budapestre. Az igazoltatáskor azonban mégis elfogták őket, és nemsokára egy pajtában találták magukat. Estig teljesen megtelt a pajta, s az oroszok bevitték őket Beregszászra. Amíg a vezetők fent jelentettek, addig ők szétszéledtek. Arad felé indultak. Útközben megállítottak egy román furgont, amivel eljutottak Nagyváradig. Ott becsöngettek egy református lelkészhez, aki megvacsoráztatta és elszállásolta őket. Végül a Nagyvárad – Arad közötti vasúti próbajáraton eljutottak Aradra. Megtalálták azt a cipészt, akihez igyekeztek, s aki elszállásolta őket. Négy-öt hétig az aradi textilgyárban dolgoztak, majd végre elindulhattak haza.

A háború után a Fried Bőrgyár pesti részlegében dolgozott. Később is a cégnél maradt, (csak a bőrgyár neve és működési formája változott meg), onnan is ment nyugdíjba. Győri (Gottlieb) Endre megnősült, egy leánya született.

Győri Endre szívesen mesélt életéről, és mindig szívesen fogadta érdeklődésemet. Márta húga halála után majdnem két évvel, 2014 januárjában halt meg, 92 éves korában.

Csak a hőgyészi gettó névsorában találkoztam az akkor 70 éves Gottlieb Mátyásné nevével. Ő volt Gábor László özvegyen maradt édesanyja, aki Lőwy Jakabnénál lakott Simontornyán. A hőgyészi gettóban rokonaival együtt a Fleischmann házban kapott elhelyezést. Életét minden bizonnyal Auschwitzba érkezése után azonnal elveszítette.

1. A Gottlieb név a héber ‘Jedidiah’ (Isten kedvese) német formája. Nathan proféta ezt a nevet adta Salamon királynak. A német Gottlieb név azon kívül kapcsolatban áll a héber ‘Eliezer’-rel is, azaz ‘Isten segítsége’, vagy ‘Isten kedvese’. A szláv azonosa ‘Bogolub’. Filotás Fried Mariann Mary-Ann Kim fordítása. [↑](#footnote-ref-1)
2. TMÖL – Alispáni iratok – Közig. iratok 14920/1943. [↑](#footnote-ref-2)
3. A Móricz és Mózes név az egyházi nomenclaturában egy és ugyanazon névnek megjelölésére szolgált, ezért gyakran felcserélték. [↑](#footnote-ref-3)
4. Frank Mária 1892. szept. 19-én szívszélhűdés miatt, Gottlieb Mózes 1896. június 12-én asztma miatt hunyt el. Simontornyán a Mészáros utca 73. számú házban laktak. [↑](#footnote-ref-4)
5. TMÖL – Alispáni iratok – Közig. iratok 14920/1943.

   A Jeschajak név csak vallási szertartási célokra volt felhasználható, a hétköznapi életben használt neve Gottlieb Sándor volt. [↑](#footnote-ref-5)
6. Simontornyai Vármúzeum. – S.81.2.53.2. [↑](#footnote-ref-6)
7. TMÖL – Alispáni iratok – Közig. iratok 4907/1928. [↑](#footnote-ref-7)
8. Gottlieb Anna 2003. ápr. 14-én írott leveléből. [↑](#footnote-ref-8)
9. Simontornyai Vármúzeum S.81.2.51.2. [↑](#footnote-ref-9)
10. TMÖL – Alispáni iratok – Közig. iratok 1755/1917. [↑](#footnote-ref-10)
11. Simontornyai Vármúzeum S.81.2.50.2. [↑](#footnote-ref-11)
12. Simontornya Helytörténet Háza – Számlagyűjtemény dr. Németh Kálmántól [↑](#footnote-ref-12)
13. TMÖL – Alispáni iratok – Közig. iratok 12358/1930. [↑](#footnote-ref-13)
14. TMÖL – Alispáni iratok – Útlevél iratok - 1921-1657. [↑](#footnote-ref-14)
15. TMÖL – Alispáni iratok – Útlevél iratok 252/1922. [↑](#footnote-ref-15)
16. Győri (Gottlieb) Endre 2000. aug. 28-i leveléből [↑](#footnote-ref-16)
17. Győri (Gottlieb) Endre 2000. aug. 28-i leveléből [↑](#footnote-ref-17)
18. TMÖL – Alispáni iratok – Közig. iratok 17226/911. [↑](#footnote-ref-18)
19. Simontornyai házassági anyakönyv 1921/2. [↑](#footnote-ref-19)
20. TMÖL – Alispáni iratok – Útlevél iratok 252/1922. [↑](#footnote-ref-20)
21. TMÖL – Alispáni iratok – Útlevél iratok 912/1922. [↑](#footnote-ref-21)
22. Az 1944. áprilisi összeírás a simontornyai zsidó hitközség taglétszámát 100 fő alattinak, a hitközséget Status Quo Ante-nek rögzítette [↑](#footnote-ref-22)
23. TMÖL – Alispáni iratok – Közig. iratok 12358/1930. [↑](#footnote-ref-23)
24. Simontornya község közgyűlési jegyzőkönyve 1936/64. [↑](#footnote-ref-24)
25. Kiss Magit írásos visszaemlékezése 2003 októberében [↑](#footnote-ref-25)
26. Vinczellér Józsefné Kondor Mária magnóra rögzített visszaemlékezése 1998 nyarán [↑](#footnote-ref-26)
27. Sugár György 2000 áprilisában írott leveléből [↑](#footnote-ref-27)
28. Szántó Andor szóbeli visszaemlékezése 1999. október 1-én [↑](#footnote-ref-28)
29. Sugár György 2001. július 1-én írott leveléből [↑](#footnote-ref-29)
30. Sugár György 2001. július 1-én írott leveléből [↑](#footnote-ref-30)
31. TMÖL – Zsidó ügyek – M. kir. pécsi IV. Csendőrkerület Hőgyészi őrs jegyzéke [↑](#footnote-ref-31)
32. TMÖL – Pénzügyi iratok – Zsidó ügyek 1944. VII. üo. 28795/173. [↑](#footnote-ref-32)
33. TMÖL – Árvaszéki iratok – 2465/1948. [↑](#footnote-ref-33)
34. Győri (Gottlieb) Endre 2000. augusztus 28-án kelt leveléből [↑](#footnote-ref-34)
35. Randolph L. Braham: A magyar holokauszt – Gondolat, Bp. Blackburn International Incorporation – I. kötet 386. o. [↑](#footnote-ref-35)
36. Gottlieb Anna Anne Elsass leírása nyomán [↑](#footnote-ref-36)
37. https://cs.bme.hu/emlekezes/csatargyorgyne/ [↑](#footnote-ref-37)